Drama før stafettgullet tross Røkke-hjelp: - Det kunne gått til helvete mange ganger
For den mye omtalte reisen fra Italia og helt opp til Meråker, der Røkke sørget for siste flyetappe til Værnes, hadde nok av hindringer likevel. Astrid Øyre Slind forteller at det ble en meget krevende tur hjem fra det avlyste Ski Classics-langløpet i Italia, før hun kunne sette seg i Røkkes privatfly. For selv etter åtte timer kjøring hadde de måttet returnere til Italia på grunn av det totale trafikkaos på autobahnen. Flyet fra Tyskand ble booket om tre ganger og det var såvidt Oppdal fikk fulltallig lag tross Røkke-hjelpen fra Gardermoen til Værnes. – Det kunne gått til helvete mange ganger dette her. Jeg satt med klump i magen mange ganger i går, men det ordnet seg til slutt, sier Slind som derimot sier hun storkoste seg ombord på Røkkes privatfly. – Jeg hadde faktisk med en burger fra «Macer´n», sier Slind til VG som var på hotellet på Værnes i ett-tiden i natt. De tre søstrene Øyre Slind, tvillingsøstrene Silje og Astrid (30) og lillesøster Kari (27). Landslagsløper Tiril Udnes Weng på sølvlaget til Nes Ski, mener Oppdal nærmest var nødt til å vinne, etter de fikk finansfolk som Røkke med på laget. – Det er kampen mot overmakten. Vi føler oss som noen små gråmus når de kommer flyvende med privatfly. Vi skal ta dem om noen år. De skal bare passe seg, spøkte Udnes Weng etter sølvet. – De legger presset på seg selv når de kommer med privatfly. Så de burde vinne, sier Udnes Weng. – Det gjorde vi også, sier derimot Slind som spøkte med at etappen over fem kilometer burde vært ti ganger så lang for henne som satser på langløpene i Ski Classics. – Takk, Røkke, smilte Kari Øyre Slind til kamera med tommelen opp rett etter målgang. Hun kastet stavene i været idet hun kom over streken - og omfavnet sine ventende søstre. – Vi har det høyeste budsjettet på stafettlaget i år. Men på papiret var vi gullkandidater i år. Det var ikke flyreisen jeg tenkte på uti her, men vi hadde lyst til å vinne, sier Øyre Slind til VG. Nes Ski 1 (Amalie Håkonsen Ous og tvillingsøstrene Tiril og Lotta Udnes Weng) tok NM-sølvet bak Oppdal IL 1, mens IL Heming 1 (Marion Rønning Huber, Astrid Uhrenholdt Jacobsen og Fanny Horn Birkeland) ble siste lag på pallen. Silje Øyre Slind ble bare slått av Tromsø-løper Anna Svendsen (17,7 sekunder) på den første etappen, men på den andre etappen tok Astrid Øyre Slind igjen Tromsø-løper Synne Arnesen. Mest imponerende på etappe nummer to var imidlertid Astrid Uhrenholdt Jacobsen. Heming-løperen gikk ut som nummer tre, 50 sekunder bak Tromsø, men var først ved andre veksling, 6,7 sekunder foran Slind-søstrenes Oppdal-lag. På den tredje og siste etappen tok Kari Øyre Slind tidlig igjen Heming-løper (og egentlig skiskytter) Fanny Horn Birkeland, og derifra og ut var ledelsen aldri truet.
Med hjelp fra Kjell Inge Røkke rakk Astrid Øyre Slind NM-stafetten i Meråker. Men det kunne likevel gått skeis for Oppdal-laget før start.